OPPDRAG BYGG EN KIRKE

Tidsramme: minst 20 minutter

Hva er en kirke? Hva må være med? Må en kirke se ut på en spesiell måte? Hvordan ser drømmekirken din ut? Og hva finnes i den? Dette kan det være interessant å finne ut av sammen. Gjennom dette oppdraget skal tårnagentene få lov til å designe sin egen kirke. Til slutt kan man se på kirkene som er blitt designet og snakke om valgene tårnagentene har tatt.

Denne oppgaven kan være fin å gjøre etter at kirkerommet og inventaret er utforsket.

# Gruppearbeid

Del agentene inn i grupper, og del ut tegnesaker og eventuelt byggemateriale. Det kan være lego, byggeklosser, pappkasser, limstift, tusjer, hyssing, plastfolie osv.

Gi følgende oppgave:

Hvis det ikke fantes noe kirke her nå, hvordan hadde dere bygget en, hvordan hadde den sett ut? Hva hadde vært med? Bruk 20 minutt på å tegne [og bygge] deres egen kirke.

*Her er det viktig at oppgaven gis mest mulig åpent. Ikke gi begrensende spørsmål «skal dere ha kirkebenker eller stoler», men spør heller: Skal man stå? Skal man sitte? Skal man ligge? Skal man bevege seg?*

# Oppsummerende samtale

La hver gruppe få presentere sin kirke. Still undrede spørsmål ved særegenheter.

Dere kan ha en oppsummerende samtale om hva som trengs for å kunne kalle noe en kirke:

* Må det være kirketårn?
* Må det være orgel?
* Må det være prekestol? Lesepult?
* Må det være kirkebenker? Stoler?
* Må det være alter? Alterring?
* Må det være et kors i kirken?
* Kan man ha kirke i en gymsal? I et basseng? Hvorfor eller hvorfor ikke?